Jong man in hof wat vermeende stroper skietRichard Huma. Foto: Facebook Richard Hume (31), die seun van ’n bekende renosterteler in Mpumalanga, word aangekla van poging tot moord nadat hy glo ’n vermeende wildstroper in die gesin se privaat wildreservaat geskiet het, het Beeld Donderdag berig. Hume het Woensdag vlugtig in die Malalane-landdroshof verskyn en is op borgtog van R5 000 vrygelaat. Hy is Dinsdagaand in hegtenis geneem. Sy pa is John Hume, die bekende renoster- en buffelteler van die Laeveld. Richard het glo Dinsdagaand ’n verdagte Ford Bantam-bakkie in die Mauricedale-wildreservaat gesien en vir die bestuurder aangedui om stil te hou. Die bakkie het egter weggejaag. Volgens kol. Leonard Hlathi, ŉ polisiewoordvoerder, het Richard glo ’n skoot gevuur, waarna die bakkie tot stilstand gekom het. Sabelo Maphungla (28), die bestuurder van die bakkie, is geskiet en gewond. Die polisie het Maphungla, en twee passasiers, Siso Nkhosi (28) en Jabo Dlamini (38), in hegtenis geneem vir onregmatige betreding van privaateiendom, die onwettige jag van wild en die besit van wild. Dié verdagtes het ook in die hof verskyn. Twee ander passasiers kon daarin slaag om weg te hardloop en is nog soek. Albei sake is tot 23 Oktober uitgestel. -SAPA